b"\n_START_ARTICLE_\nMerengue\n_START_PARAGRAPH_\nMerengue [mer'enge] on muusikastiil ja tants, mis p\xc3\xa4rinevad Dominikaani Vabariigist. S\xc3\xb5na merengue t\xc3\xa4hendab hispaania keeles suhkruga vahustatud munavalget._NEWLINE_Merengue s\xc3\xbcndis arvatavasti 1850. aastatel, see on l\xc3\xb5bus ja tempokas muusika 2/4 taktim\xc3\xb5\xc3\xb5dus. Merengue muusikalisteks juurteks on peetud Haiti m\xc3\xa9ringuet, Kuuba upa habanerat, hispaania contradanzat ja decimat ning Aafrika p\xc3\xa4ritolu plenat._NEWLINE_1930. aastatel riiki diktaatorina valitsenud Rafael Trujillo propageeris merenguet ja kuulutas selle koguni ametlikuks rahvustantsuks; merenguest sai Dominikaani n-\xc3\xb6 esindusmuusika vastandina lihtrahva seas populaarsele kuid k\xc3\xb5rgema seltskonna poolt tunnustamata bachatale._NEWLINE_Merengue-ansamblisse kuulub diatooniline akordion (selle eelk\xc3\xa4ijaks olid lihtsamad ja kergemini k\xc3\xa4ttesaadavad kohalikud pillid nagu bandurria), s\xc3\xbcles hoitav kahepoolne trumm tambora, bass ja eriline l\xc3\xb6\xc3\xb6kriist g\xc3\xbcira (augustatud ja rulli keeratud plekit\xc3\xbckk, mida m\xc3\xa4ngitakse harjakesega), neile v\xc3\xb5ivad lisanduda saksofon, trompet, kitarr jt pillid. Esinduslikku merengue-orkestrisse kuulub 12\xe2\x80\x9315 liiget._NEWLINE_21. sajandi algul on erinevad Ladina-Ameerika artistid \xc3\xbchendanud merenguet house'i ja hiphopiga._NEWLINE_Merengue kui tants oli algselt t\xc3\xb5sise iseloomuga, kuid on hiljem muutunud l\xc3\xb5busamaks ja sensuaalsemaks. Tempo on 120\xe2\x80\x93160 l\xc3\xb6\xc3\xb6ki minuti. P\xc3\xb5hisammudeks on lihtne ette-juurde v\xc3\xb5i k\xc3\xb5rvale-juurde, igal l\xc3\xb6\xc3\xb6gil \xc3\xbcks samm, astutakse r\xc3\xb5huga ja jalad vetruvad p\xc3\xb5lvest, nii et tekkib mulje lonkamisest (paso de la empalizada), samas \xc3\xbclakeha on suhteliselt v\xc3\xa4heliikuv. M\xc3\xb5nede versioonide puhul kaasnevad Ladina-Ameerika tantsudele iseloomulikud puusaliigutused. Legendide kohaselt p\xc3\xa4rinevad merengue iseloomulikud sammud kas suhkrurooistandustes ahelates t\xc3\xb6\xc3\xb6tanud orjade astumisest trummil\xc3\xb6\xc3\xb6kide taktis v\xc3\xb5i v\xc3\xb5iduka lahingu lombaka kangelase iseloomuliku k\xc3\xb5nnaku matkimisest v\xc3\xb5idu auks korraldatud rahvapeol._NEWLINE_Artiste ja ansambleid: Hector Acosta, Aguakate, Amarfis, Alex Bueno, El Prodigio, Elvis Crespo, Miriam Cruz & Las Chicas Del Can, Maria Diaz, Josie Esteban y la Patrulla 15, Julian, Fefita la Grande, Freddie Kenton Orquestra, Guandulito, Juan Luis Guerra, Tatico Henriquez, Eddy Herrera, Krisspy, Kinito Mendez, La Banda Gorda, La India Canela, La Makina, Los Hermanos Rosario, Los Ilegales, Los Toros Band, Manny Manuel, Joseito Mateo, Agapito Pascual, Rubby P\xc3\xa9rez, Pochy y su Cocoband, Proyecto Uno, Milly Quezada, Conjunto Quisqueya, Ravel, To\xc3\xb1o Rosario, Papi Sanchez, Olga Ta\xc3\xb1\xc3\xb3n, Francisco Ulloa, Cuco Valoy, Wilfrido Vargas, Sergio Vargas, Johnny Ventura, Angel Viloria, Fernando Villalona jt."